《题叶省干见示诗卷次韵一篇》
宋代·喻良能

微官讵足施才具，每向閒中有佳句。
要同秦系下长城，却笑屈原无圣处。
穿天出月摘清芬，煎胶续弦唯有君。
命题探韵侪辈分，昂昂野鹤在鸡群。
绿发才名今白首，未数凴虚与乌有。
会当载酒擘鸾笺，共试吟边三昧手。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。